**Il-Federazzjoni Ewropeja tal-Volleyball għal-laqgħa għolja f’Malta**

Bejn il-21 u t-23 ta’ Marzu, il-Malta Volleyball Association u SportsMalta se jkunu qed jospitaw laqgħa tal-Eżekuttiv tal-Confédération Européenne de Volleyball (CEV), il-Konfederazzjoni Ewropea Volleyball. Is-CEV hija l-għaqda governattiva tal-volleyball Ewropea, u li ġġib flimkien federazzjonijiet nazzjonali ta’ 56 pajjiż madwar l-Ewropa.

Is-CEV, taħt il-President Aleksandar Boričić, bħalissa qed taħdem fuq il-missjoni tagħha iffokata fuq il-governanza tal-volleyball fl-Ewropa, sabiex tiżgura li l-isport jikber f'termini ta' popolarità, għarfien, u li jiġbed interess dejjem akbar fost sponsors u l-midja.

Din hija l-ewwel darba li l-ogħla uffiċjali tal-volleyball Ewropew qed iżuru Malta għal laqgħa daqstant prestiġjuża.

Il-President tal-Assoċjazzjoni tal-Volleyball ta’ Malta, Jesmond Saliba, qal li dan l-avveniment huwa r-riżultat tar-relazzjoni b'saħħitha li l-Assoċjazzjoni għandha mas-CEV, u frott tal-ambjent ta’ kollaborazzjoni li l-MVA tgawdi fir-rigward tal-awtoritajiet nazzjonali sportivi, b'mod partikolari l-ispirtu ta' sħubija li jeżisti fil-konfront ta’ SportMalta. Saliba żied jgħid illi dan l-avveniment ġie f’mument importanti fl-iżvilupp tal-volleyball f'Malta. "Hemm impenn qawwi sabiex tiġi żgurata l-popolarità dejjem tikber tal-logħba u l-iżvilupp tagħha fuq livelli varji, filwaqt li qegħdin wkoll naħdmu lejn it-tisħiħ tar-rwol tal-isport fid-dimensjonijiet differenti tiegħu", spjega l-President tal-MVA.

Is-CEO ta’ SportMalta, Mark Cutajar, qal li huwa ta’ unur għal Malta li tospita din il-laqgħa, li ġiet waqt perjodu interessanti għall-Isport Ewropew, u li hi wkoll marbuta mal-Presidenza ta’ Malta tal-Unjoni Ewropea. “Il-laqgħa tas-CEV qed isseħħ ftit jiem wara li Malta ospitat b'suċċess numru ta’ laqgħat ta' livell għoli b'dimensjoni Ewropea f'dan ir-rigward. Din il-laqgħa f'Malta hija importanti wkoll peress li qed nuru kif assoċjazzjoni sportiva Maltija tista’ twassal b'suċċess il-prijoritajiet ta’ Malta fuq livell Ewropew u nazzjonali, għall-benefiċċju tal-isport. ", temm jgħid Cutajar